ভারতের তিন বাহিনীর সঙ্গে বৈঠক প্রধানমন্ত্রীর

ওয়েবডেস্ক: ফের ভারতের তিন বাহিনীর সঙ্গে বৈঠকে (Meeting) প্রধানমন্ত্রী নরেন্দ্র মোদি (Narendra Modi)। ভারত (India) ও পাকিস্তানের (Pakistan) উত্তেজনার আবহে শুক্রবার ভারতের বায়ু সেনা, নৌ বাহিনী ও সেনা প্রধানের সঙ্গে বৈঠক প্রধানমন্ত্রীর। পহেলগামে পাক মদতে গত ২২ এপ্রিল জঙ্গি হামলা হয়। তাতে ২৬ জন পর্যটক প্রাণ হারান। অপারেশন সিঁদুরের মাধ্যমে প্রত্যাঘাত করে ভারত। পাকিস্তানের মাটিতে থাকা জঙ্গিঘাঁটি গুঁড়িয়ে দেওয়া হয়। এরপর পাকিস্তান এলওসিতে সাধারণ মানুষের উপর নির্বিচারে গুলি চালায়। পাকিস্তান ভারতের সামরিক ঘাঁটি লক্ষ্য করে হামলা করে। ভারতের আকাশ প্রতিরক্ষা ব্যবস্থা পাকিস্তানের মিসাইল ও ড্রোনকে আকাশেই নিষ্ক্রিয় করে দেয়। তাতেও শিক্ষা হয়নি। পাকিস্তান সীমান্তে গুলি বর্ষণ জারি রেখেছে। দুই প্রতিবেশী দেশের মধ্যে উত্তেজনা বাড়ছে।

প্রতিরক্ষামন্ত্রী রাজনাথ সিংও এদিন সেনা কর্তাদের সঙ্গে বৈঠক করেন। দেশের সামগ্রিক নিরাপত্তা পরিস্থিতি খতিয়ে দেখেন তিনি। এদিন বিকেলেও উরি সেক্টরে গুলি চালিয়েছে পাকিস্তান। ভারতও উপযুক্ত জবাব দিয়েছে। পুঞ্চে এদিন সাইরেন বেজে ওঠে। ভারত ও পাকিস্তানের মধ্যে উত্তেজনার ঘটনায় আন্তর্জাতিক মহলে উদ্বেগ ছড়িয়েছে। ভারত স্পষ্ট জানিয়েছে, পাকিস্তান সন্ত্রাসবাদে মদত দেওয়া বন্ধ করুক। দীর্ঘ দিন ধরে পাকিস্তানের মদতে সেখানকার জঙ্গি সংগঠনগুলি ভারতে নাশকতা চালিয়েছে।